## Mazón: “Posem en marxa una comissió mixta amb la Diputació de València i l’FVMP perquè les entitats locals puguen accelerar la reconstrucció”

*** La Comissió s’encarregarà d’arreplegar les peticions de les actuacions que s’hagen de dur a terme, proporcionarà assessorament en els aspectes administratius i tècnics en els quals siga necessari i facilitarà l’adopció d’acords entre els diferents municipis
* Trasllada la invitació al Govern d’Espanya de participar d’esta entitat perquè “si no hi ha unió entre administracions hi haurà duplicitats, tràmits interminables i retards en la prestació d’ajudes”
* Assenyala que “la recuperació és un repte per a totes les institucions sense excepció i sense excuses i hem de demostrar als valencians que estem en esta tasca, fora de cap altre soroll”**

**València.**

El president de la Generalitat, Carlos Mazón, ha anunciat que “posem en marxa una comissió mixta amb la Diputació de València i la Federació Valenciana de Municipis i Províncies (FVMP) perquè les entitats locals de les zones afectades puguen accelerar el seu procés de reconstrucció”.

El cap del Consell ha mantingut una reunió amb el vicepresident segon per a la Recuperació Econòmica i Social de la Comunitat Valenciana, Francisco José Gan Pampols; la vicepresidenta segona de la Diputació de València, Reme Mazzolari i la presidenta de l’FVMP, Paqui Bartual, per a abordar les diferents línies de treball del nou ens de coordinació.

La Comissió s’encarregarà d’arreplegar les peticions de les actuacions que siga necessari dur a terme, proporcionarà assessorament a les entitats locals i provincials afectades en els aspectes administratius i tècnics en els quals siguen deficitaris i facilitarà l’adopció d’acords entre els diferents municipis afectats, entre altres actuacions.

Així, Mazón ha destacat que “fem un pas al capdavant per a agilitzar tota la labor que ha sigut depositada en els ajuntaments i continuar amb les labors de reconstrucció que estem duent a terme les diferents administracions valencianes dins de les nostres competències”, perquè hi ha administracions que “sí que estan coordinades i sumant esforços per a agilitzar al màxim les ajudes” ha destacat el cap del Consell.

És per això que ha traslladat la invitació de la Generalitat, la Diputació de València i l’FVMP al Govern central perquè participe d’esta comissió perquè “quan tota la societat civil ens està reclamant de manera permanent cooperació dels poders públics, no entenem que més de sis mesos després continuem esperant l’executiu central”.

“La col·laboració que venim reclamant és una necessitat elemental, no política; si no hi ha unió hi haurà duplicitats, tràmits interminables i retards” ha continuat el president, “per això des del primer minut en la Generalitat hem afrontat la reconstrucció amb serietat, treball, esforç i eficàcia”.

**Comissió mixta de coordinació entre entitats locals**

La comissió naix com a estructura permanent amb la qual planificar, impulsar i coordinar les actuacions i mesures que adopten les administracions públiques en l’àmbit autonòmic, provincial i local per a afrontar la reconstrucció. Es posaran en comú iniciatives i actuacions a fi de maximitzar els recursos i evitar duplicitats i buits.

Estarà presidida pel vicepresident segon i conseller per a la Recuperació Econòmica i Social i la compondran el secretari autonòmic per a la Recuperació Econòmica i Social, el president de la Diputació de València, la presidenta de la Federació Valenciana de Municipis i Províncies i la directora general de Coordinació i Seguiment.

**Falta de col·laboració del Govern central en la recuperació**

El president de la Generalitat ha assenyalat que “recuperar el que es va perdre amb les riuades és un repte per a totes les administracions sense excepció, sense excuses de cap classe” i ha lamentat que “de manera incomprensible no tots els responsables polítics ho han entés així”.

En este sentit, ha remarcat que, el Consell en solitari “ha tirat avant les ajudes extraordinàries i directes, sense interessos ni burocràcia que ja han rebut més de 27.000 afectats per un import de 162,3 milions d’euros, sense més opcions que endeutar l’Administració pública de tots els valencians” ha lamentat Mazón.

Així mateix, ha recordat que la Generalitat “ha retirat els residus dels carrers, ha garantit la integritat de l’Albufera, ha retirat més de 110.000 cotxes de les vies públiques i 800.000 tones de llots i residus”. “A soles hem hagut de retornar la normalitat educativa a més de 48.000 alumnes i escometre la reparació dels 57 centres de salut que van ser afectats per les riuades” ha continuat el president.

D’igual manera, ha posat en relleu que “vam haver de restaurar les 18 carreteres autonòmiques afectades i algunes locals, i hem buidat els accessos i reparat els servicis i àrees comunes de 72 àrees industrials i hem assumit que també haurem d’afrontar-ho en solitari, sense més recursos que els propis”.

Així, ha remarcat que “el Govern central es nega a concretar projectes i terminis per a dur a terme les obres pendents en el barranc de Poio i la Saleta i a coordinar-se amb la Generalitat per a dur a terme estes mesures”.

Igualment, ha retret que “rebutgen col·laborar per a reparar l’equipament escolar per valor de 1.134 milions d’euros i habilitar una partida extraordinària de 250 milions per a la reparació de residències de majors, així com desatenen la nostra petició de 140 milions d’euros per a rehabilitar els centres sanitaris danyats”.

Durant la seua intervenció, Carlos Mazón ha indicat que “també callen davant la nostra exigència d’activació de les unitats d’emergència de salut mental i ignoren la nostra sol·licitud d’una partida extraordinària de 15 milions d’euros per a llançar un bo cultural per a impulsar la recuperació del sector”.

“Es neguen a cofinançar amb la Generalitat la targeta de transport gratuït per als veïns de les zones afectades que la Generalitat està assumint al 100 %, fins i tot el servici de Rodalia que és competència del Govern d’Espanya, i no atenen la nostra petició d’incloure 28 municipis de la província de València com a zones afectades perquè pogueren accedir a ajudes estatals i europees” ha continuat el president.

El cap del Consell ha conclòs que “és moment de posar el muscle per a demostrar als valencians que les seues institucions estem en la recuperació, fora de cap altre soroll i som les entitats valencianes les que hem fet el pas i esperem que el Govern d’Espanya ho faça en algun moment”.

Fecha: 12/05/2025